পরিকল্পনা কমিশন থেকে পাওয়া তথ্য মতে, ‘প্রাণিসম্পদ ও ডেইরি উন্নয়ন’ প্রকল্পের আওতায় শিক্ষার্থীরা এ সুবিধা পাবে। এ জন্য খরচ ধরা হয়েছে ২০০ কোটি টাকা। প্রকল্পটি বাস্তবায়নে মোট খরচ হবে চার হাজার ৭৯৮ কোটি টাকা। প্রকল্পের আওতায় ডেইরি খাতের এক লাখ উদ্যোক্তা এবং পোল্ট্রি শিল্পের ৪০ হাজার উদ্যোক্তাকে সহযোগিতা করবে সরকার। এতে খরচ হবে এক হাজার কোটি টাকার মতো। তবে উদ্যোক্তাদের সরাসরি টাকা দেওয়া হবে না। অবকাঠামো নির্মাণ ও প্রশিক্ষণ দেওয়াসহ কারিগরি সহযোগিতা দেওয়া হবে। নির্বাচিত উদ্যোক্তা তিন থেকে সাত লাখ টাকা বরাদ্দ পেতে পারেন। দেশে প্রথমবারের মতো প্রাণিসম্পদ বীমাও চালু হতে যাচ্ছে এই প্রকল্পের আওতায়। একাধিক কর্মকর্তা কালের কণ্ঠকে জানিয়েছেন, অর্থ মন্ত্রণালয়ের আর্থিক প্রতিষ্ঠান বিভাগ ও সাধারণ বীমা করপোরেশনও এ বীমার ক্ষেত্রে ইতিবাচক সাড়া দিয়েছে। প্রকল্পটি একনেক সভায় অনুমোদন পেলে বীমা চালুর উদ্যোগ নেওয়া হবে।